### 2.     Orientering om budgetopfølgning Teknik- og Miljøudvalget pr. 31. juli 2020

**Åbent**

Sagsnr.: 326-2020-6265        J.nr.: 00.30.14           Dokumentnr.:
326-2020-256318

**Sagstype**

Orientering.

**Resume og sagens baggrund**

Økonomistaben fremlægger budgetopfølgning pr. 31. juli 2020.
Dispositionsregnskaberne viser et samlet forventet merforbrug på 3,6 mio. kr. (pr.
31. maj 2020 3,5 mio. kr.)

**Indstillinger**

Direktøren indstiller, at orienteringen tages til
efterretning.

**Behandling**

Teknik- og Miljøudvalget.

**Sagsfremstilling**

Baggrunden for budgetopfølgningen er partnerskabsholdernes
dispositionsregnskaber. Hvis der forventes merforbrug, bliver der lagt en
handleplan i dialog med direktøren og Økonomistaben. Nogle partnerskabsholdere
vurderes at have øget risiko for at få merforbrug, eller for at deres
budgetopfølgning bliver for upræcis, hvorfor de følges tæt og har høj prioritet
i forhold til konsulentstøtte og controlling.

På grund af situationen med Corona/Covid-19 er der på en
række punkter væsentligt øget usikkerhed i forhold til udgiftsniveauet.

*Plan, Byg og Miljø:*

Der forventes et merforbrug på området på 2,4 mio. kr. (uændret
i forhold til 31. maj 2020). Merforbruget består dels af, at Natur og Miljø har
disponeret med, at opsparede midler fra 2019 på 1,6 mio. kr. til indsatsplaner *ikke*
anvendes i 2020 og dels af, at færgeområdet ikke forventer at kunne indhente
merforbruget fra 2019 på 4,0 mio. kr.

*Vej, Ejendom og Affald, ekskl. brugerfinansieret område*

Der forventes et mindreforbrug på området på 3,2 mio. kr. (pr.
31. maj 2020 et forventet merforbrug på 1,1 mio. kr.).

Der forventes et merforbrug i 2020 på Entreprenørafdelingen
på 4,1 mio. kr. da det vurderes, at hele merforbruget på 2,4 mio. kr. fra 2019 ikke
kan indhentes i 2020. Ligeledes er der foretaget en større investering i
maskine til pesticidfri ukrudtsbekæmpelse, som forventes afviklet over en
5-årig periode, svarende til et merforbrug ved udgangen af 2020 på 1,5 mio. kr.
og derudover er der manglende salg af løn- og maskintimer grundet hjemsendelse
under Coronakrisen med ca. 0,9 mio. kr.

Der forventes et mindreforbrug på vintertjenesten med 3,0
mio. kr. grundet en mild vinter i første del af 2020.

Forskellen fra 31. maj 2020 skyldes, at der nu forventes et
mindreforbrug på Ejendomme med 4,3 mio. kr., som dels består af et estimeret
mindreforbrug på energiforbruget i forbindelse med Corona-nedlukning på 2 mio.
kr. og dels af et forventet mindreforbrug på 2,3 mio. kr. til el og varme som
følge af et ændret skøn for prisudviklingen i 2020.

*Vej, Ejendom og Affald, brugerfinansieret område*

Der forventes et merforbrug på 4,4 mio. kr. (var ikke
indregnet pr. 31. maj 2020).

Der har været udbud af køb af nye beholdere til papir/karton
og plast/metal. Det har vist sig, at der blev tale om en merudgift på 4,4 mio.
kr. i forhold til skønnet, der blev indarbejdet i budget 2020. Derfor
forventes, der et underskud på renovationsordningen på 4,4 mio. kr. i 2020.

*Serviceudgifter*

I aftalen mellem regeringen og KL om kommunernes økonomi i
2020 er der sat en ramme for kommunernes samlede udgifter til service.
Måltallet for, om Kalundborg Kommune overholder sin del af aftalen, er det oprindeligt
vedtagne budget til service. I forhold til de oprindeligt budgetterede
serviceudgifter på Teknik- og Miljøudvalgets område forventes et mindreforbrug
på 4,8 mio. kr. (pr. 31. maj 2020 0,3 mio. kr.).

*Udvalgets anlæg*

På Teknik- og Miljøudvalgets anlægsområde viser
budgetopfølgningen, at der, ud fra en overordnet ledelsesvurdering, forventes
et mindreforbrug i 2020 på 36,5 mio. kr. (pr. 31. maj 2020 45,5 mio. kr.) Der
forventes overført 35,0 mio. kr. (pr. 31. maj 2020 44,8 mio. kr.) til udførelse
i 2021 og efterfølgende år, og der forventes et mindreforbrug på 1,4 mio. kr. (pr.
31. maj 2020 0,6 mio. kr.)

Mindreforbruget i 2020 på 36,5 mio. kr. er specificeret på
de enkelte anlægsprojekter i vedlagte bilag.

**Økonomiske konsekvenser**

På driftssiden viser dispositionsregnskaberne et samlet
forventet merforbrug for Teknik- og Miljøudvalgets område på 3,6 mio. kr. (pr.
31. maj 2020 3,5 mio. kr.).

I forhold til de oprindeligt budgetterede serviceudgifter på
udvalgets område forventes et mindreforbrug på 4,8 mio. kr. (pr. 31. maj 2020
0,3 mio. kr.).

På anlægssiden viser budgetopfølgningen, at der, ud fra en
overordnet ledelsesvurdering, forventes et mindreforbrug i 2020 på 36,5 mio.
kr. (pr. 31. maj 2020 45,5 mio. kr.) på udvalgets område. Der forventes
overført og forbrugt 35,0 mio. kr. i kommende år (pr. 31. maj 2020 44,8 mio.
kr.).

**Bilag**

|  |  |
| --- | --- |
| Månedsrapport Teknik og Miljøudvalget pr. 31. juli 2020 | 326-2020-256045 |